_:n6e0a4714603e4254b3ff48fe7bcd8d67xb0
<http://schema.org/articleBody>
"نئے دور کے نوجوان شاعر فیس بک پر اپنے فن کا مظاہر کرکے لوگوں کی خوب توجہ کا مرکز بن رہے ہیں۔\nیہ شعر جتنے اچھوتے اور دلچسپ ہوتے ہیں، اتنا ہی ان کو فیس بک پر لائک کیا جاتا ہے جبکہ اتنی ہی بار یہ شیئر بھی ہوتے ہیں۔\n\n'ان مفتیان شہر سے جب کچھ نہیں بنا\nلوگوں کو دین دار بنانے میں لگ گئے\nملی ہے جب سے ان کو بولنے کی آزادی\nتمام شہر کے اخبار جھوٹ بولتے ہیں'\n—عمران عامی\n\nیہ عمران عامی کی غزل سے لیے گئے چند اشعار ہیں، راولپنڈی سے تعلق رکھنے والے اس شاعر نے رواں سال کے آغاز میں اسلام آباد میں ہونے والے ادبی میلے میں ایک مشاعرے کے دوران شائقین کی توجہ حاصل کی تھی۔\nاس دوران جیسے ہی عمران نے اسٹیج چھوڑا، ناظرین میں شامل کئی افراد نے ان سے آکر کہا کہ انہوں نے سب سے پہلے ان کی پوسٹ فیس بک پر دیکھی تھی جبکہ تب سے ہی وہ انہیں سوشل میڈیا پر فالو کر رہے ہیں۔\nایسا ہی تجربہ اسلام آباد سے تعلق رکھنے والے شاعر سعید شارق کا بھی ہے، جن سے حال ہی میں ایک مشاعرے کے بعد خواتین مداحوں نے ملاقات کی اور کہا کہ وہ انہیں فیس بک پر فالو کرتی ہیں۔\nان شاعروں کی پوسٹ سو سے زائد لوگ شیئر کرتے ہیں، انہیں ہزار سے زائد لوگ فالو کرتے اور کئی لوگ ان پر کمنٹ کرتے ہیں، فیس بک نے نئی نسل کے شاعروں کو نئی اڑان دی ہے۔\nضلع ڈیرہ غازی خان کے تونسہ شریف سے تعلق رکھنے والے تہذیب حافی کا کہنا تھا کہ 'اچھا محسوس ہوتا ہے جب آپ اپنے فیس بک مداحوں سے ملاقات کریں، اب آپ ان سے بےخبر نہیں ہیں'۔\nیہ اشعار زیادہ تر اردو زبان میں تحریر کیے جاتے ہیں جن کی فیس بک پر لکھی چند لائنز ہی کافی مقبولیت حاصل کرلیتی ہیں۔\n\n'یہ رات نام نہیں لے رہی تھی کٹنے کا\nچراغ جوڑ کر لوگوں نے دن بنا لیا ہے'\n— تہذیب حافی\n\n26 سالہ تہذیب حافی نے 11 سال قبل سنجیدگی سے لکھنا شروع کیا، انہوں نے شروعات نظموں سے کی، تاہم بعد ازاں انہوں نے خود کو غزلوں کے ذریعے ظاہر کرنا شروع کردیا۔\nتہذیب حافی جن کا اصل نام تہذیب الحسن ہے، زیادہ تر رومانوی شاعری کرتے ہیں، ان کی غزلوں میں دریا، پرندے، باغ اور سمندروں کا ذکر ہوتا ہے۔\n\n'میں اُس کو ہر روز بس یہی ایک جھوٹ سُننے کو فون کرتا\nسُنو یہاں کوئی مسئلہ ہے تمہاری آواز کٹ رہی ہے'\n\nتہذیب حافی کا کہنا تھا کہ 'میں اپنے شاعری کے ذریعے فلسفے پیش نہیں کرنا چاہتا'۔\n\n\n'گزر نہ جائے سماعت\nکے سرد خانوں سے\nیہ باز گشت، جو چھپکی\nہوئی ہے کانوں سے\nکھرا نہیں تھا مگر\nایسا رائیگاں بھی نہ تھا\nوہ سکہ ڈھونڈ کے لائیں\nتو کن خزانوں سے'\n— سعید شارق\n\n\n اجمل سعید جو سعید شارق کے نام سے شاعری کرتے آرہے ہیں، جو اپنی غزلوں کے ذریعے ذاتی رائے بیان کرتے اور فیس بک پر توجہ حاصل کرتے ہیں۔"
<https://htvpakistan.com/%D8%A7%D8%B1%D8%AF%D9%88-%D8%B4%D8%A7%D8%B9%D8%B1%DB%8C-%DA%88%DB%8C%D8%AC%DB%8C%D9%B9%D9%84-%D8%AF%D9%88%D8%B1-%DA%A9%DB%92-%D8%B3%D8%AA%D8%A7%D8%B1%DB%92/>